Aivar Jarne
16. juulil Helsingis kohtunud USA president Donald Trump ja Venemaa president Vladimir Putin tõdesid pärast kohtumist, et on vaenust üle saanud ning hakkavad rohkem suhtlema.
Trump ütles ühisel pressikonverentsil Putiniga, et kahe riigi suhted pole olnud kunagi halvemad kui praegu, kuid see muutus kohtumise järel. Trump lisas, et poliitiliselt pole midagi lihtsamat kui keelduda suhtlemast. Tema sõnul rahustaks see kriitikuid, meediat ja opositsiooni. Trump eelistab enda sõnul riskida.
Pressikonverentsil küsiti Trumpilt tema esmaspäevahommikuste postituste kohta, milles ta ütles, et USA rumalus on USA-Venemaa suhete madalseisu taga. „Ma arvan, et me kõik oleme süüdi. USA astub sammu edasi koos Venemaaga. Ma arvan, et meil on võimalus teha suuri asju,“ lisas ta.
Pressikonverentsil esimesena kõnelenud Putin rääkis, et tegi relvakontrolli jaoks karmid ettepanekud. „Tuumajõududena kanname me vastutust rahvusvahelise julgeoleku eest,“ ütles Putin. Tema sõnul peavad USA ja Venemaa tegema koostööd tuumarelvitustamise ja tuumarelvade leviku tõkestamise nimel ning vältima relvade paigutamist kosmosesse.
Trump puudutas kohtumisel Putiniga Venemaa väidetavat sekkumist USA presidendivalimistesse. Putin kinnitas, et Venemaa pole kunagi sekkunud välisriigi valimistesse ja ei kavatse seda ka teha. „Vene riik ei ole kunagi sekkunud ja ei sekku ka tulevikus välisriigi valimistesse,“ ütles Putin pressikonverentsil. Trump omalt poolt kinnitas Venemaa väidetavat sekkumist puudutavast uurimisest rääkides, et tema kampaaniameeskond ei teinud Venemaaga koostööd.
Trumpi ja Putini järgmine kokkusaamine leiab tõenäoliselt aset rahvusvaheliste kohtumiste raames. Seniks aga lubas Trump oma pojal mängida palliga, mille Putin talle lõppenud jalgpalli MM-i mälestuseks talle kinkis.